  Наталья Тетерина Атыкай музъемез утисьлэн нуналэз азьын, 20-тӥ тулыспалэ, Удмуртиысь Йӧскалык лыдӟетъюртлэн Йӧскалык но шаертодон литературая центраз солдатъёслэн анайёсынызы пумиськон ортчиз. Ӝытлэн валтӥсь геройёсыз Валентина Аристова но Татьяна Писарева Ижкаре Пермь улосвылысь лыктӥзы. 1995-тӥ арын Чечняын ож мыныку, соос ышем пиоссэс утчаны ветлӥзы. Кызьы вераз ивортодэтъя «Удмуртия» агентстволэн корреспондентэзлы Валентина Аристова, солэн пичиез пиез гурт дораз ик, Чайковск ёросын Марковоын службазэ нуэ вал. Соин ик пизэ Чечен оже келязы шуыса анай соку ик тодӥз. Куке солдатэз ышемен ялӥзы, Валентина Аристова Чайковскын солдат анайёслэсь комитетсэс кылдытӥз. «Тани ми та ӟуч нылэн (Татьяна Писареваен - ред.) Чайковскысь кошким нылпиосмес утчаны. Пиосмы кулэ вал милемлы — солэн но пиез ышиз, мынам но пие ышиз. Быдэс карез ӝутыса, озьы ми потам нылпиосмес утчаны», — тодаз вае Валентина Аристова. Чечен музъем вылтӥ ветлытозязы кышномуртъёслы оломае но адӟоно луиз. Нош со бусыын кӧня вал ӝуам танкъёс, кӧня техника вал, кӧшкемыт Валентина Аристова, Чечняысь пизэ утчаны ветлэм анайОзьы ке но, анайёс доразы пиоссытэк берытскон сярысь ӧз ик малпаське. Соосты пумитась ожгар кивалтӥсьёс кышномуртъёслы тау каро вал. Таӵе дӥсьтӥсь анайёс понна ик улӥськом шуылӥзы, тодаз вае кышномурт. Уйпал Кавказын дыръязы соосты БТР-эн но, танкъёсын но нуллӥзы. Солдатъёсын чырткемъяськыкуз, Валентина Аристова удмурт сямен вазьылӥз. «Удмуртиысь солдатъёс вамышлы азьлань пото вал но, удмурт калыклэн ӵыжырак синкылиез потылӥз. Мон валай удмурт кылылэсь дунозэ», — шуэ Валентина Аристова. Сӧсырмем солдатъёсты Чечняысь товарной поездэн Волгоградэ поттӥзы шуыса тодэмзы бере, кышномуртъёс отчы мынӥзы. Лулоен Волгоградысь шедьтӥ изись пиме Валентина Аристова, Чечняысь пизэ утчаны ветлэм анайКышномуртъёсты но пиоссэс доразы бертон ласянь но шуг-секытъёс возьмазы. Волгоградын улӥсь чеченецъёс ожгар дӥсен адямиосты адӟыса, соосты машинае пуктыса нуыны быгато вал. Со сярысь Валентина Аристовалы аэропортысь билет вузась вераз. Со ик анайлы пиеныз юрттӥз. «Гуртаз бертӥз со кассирша но вае картэзлэсь дӥсьсэ пиелы дӥсяны. Гражданскойёслы кадь озьы билет вузаса, лэзиз милемыз, лушкаса кадь озьы луиз», — вера Валентина Аристова. Чечня бере кышномуртлэн гань-гань но нуныяськись пиез копак мукет луиз. Ож дыръёсты солэн тодаз ик ваемез уг поты. Валентина но солэсь сюлэмзэ мултэс уг бугыръя. Одӥг пол гинэ, ӵапак анаез шедьтэм уе, пиез шуиз: «Мам, мон бырыны кулэ вал. 16 кузя пукиськом вал но, бырыны кинлы ке но кулэ вал. Ваньмыз — кинлэн киоссы-пыдзы ӧлексы луэмын, нош мон, мам, огнам кыли. Отын но вир, татын но вир. Асме ачим ыбо-а, мар-а, шуисько вал». Пияшез сӧсыр келем эшез утиз. Автоматсэ кыскиз но шуэ: «Алик, эны. Адямиос тодыны кулэ, мар дауртӥське, мар милемын каризы. Астэ эн быдты гинэ. Мон сӧсыр луи ни, нош тонэ Инмар утялтӥз. Тон солы шумпот. Табере тон сое вераны кулэ». Валентина Аристова верамъя, котькуд анай пи вордэ ке, армилы мед яралоз шуыса будэтэ. Сомында куректонэз адӟыса но, анай та малпанэзлэсь уг куштӥськы. Одӥгзэ гинэ сӥзе — ожъёстэк улон мед луоз. Ватсалом, Валентина Аристова Елена Миннигараевалэн «Кытын тон, пие?» повестезлэн героиняез луиз. Тегъёс: Ижкар Удмуртия Чайковский Мерлык удмурткыл ож  